דוד שוקר

דוד שוקר (י' בשבט ה'תש"ד, 4 בפברואר 1944 – ה' באדר ה'תשפ"ו, 22 בפברואר 2026) היה פעיל ציבור ופוליטיקאי ישראלי, ראש המועצה המקומית הראשון של בני עי"ש (1981–1986) וראש "הוועד להצלת יהודי תימן".

ביוגרפיה
נולד ב-1944 בנג'ראן שבדרום ערב הסעודית, על גבול תימן. אזור זה נחשב מבחינה היסטורית כחלק מתימן, היות שהוא עבר לשליטת ערב הסעודית במלחמה רק בשנות ה-30 של המאה העשרים. הבכור מעשרת ילדיהם של יוסף וכדיה שוקר. מיד לאחר קום המדינה ב-1948 יצאו מנג'ראן למסע ארוך לישראל שכלל הליכה רגלית, רכיבה על חמורים וגמלים, נסיעה במשאיות וטיסה, דרך צנעא, תעז ועדן. בצאתם מסעודיה, נלקח רכושם על ידי השלטון הסעודי. הם הגיעו ארצה ב-1951 והתגוררו לזמן קצר במחנה שער העלייה בחיפה, ולאחר מכן שוכנו במעברת מסמיה שבה שוכנו בעיקר עולי תימן. לאחר הגעתם למסמיה נלקח לבית היתומים דיסקין בירושלים, שם חי ולמד מספר שנים בהן לטענתו היה עד לאירועים של היעלמות ילדים תימנים, עד שהוחזר להוריו למעברה. ב-1958 עברו עם רוב יושבי המעברה להקמת היישוב הסמוך בני עי"ש, שם היו מהמשפחות הראשונות. בסוף בית הספר היסודי עזב את הלימודים ויצא לעבוד כדי לעזור בפרנסת המשפחה, תחילה במסגרייה בחוות ברורים של חברת הזרע ולאחר מכן במסגרייה של קיבוץ חפץ חיים. בגיל 17 הצטרף לגרעין נח"ל "חזון" של פועלי אגודת ישראל שיצא מקיבוץ חפץ חיים, והתגייס במסגרתו לצה"ל. שירת במילואים במלחמת ששת הימים, מלחמת ההתשה ומלחמת יום הכיפורים. בצעירותו עבד בעבודות שונות: בתור מסגר כאזרח עובד צה"ל, במסעדה שפתח בקריית מלאכי, במפעל לייצור ציוד ללולים שהקים יחד עם שותף ועוד.

ב-1966 נבחר לוועד המקומי של בני עי"ש (אז, תחת מועצה אזורית חבל יבנה) מטעם המפד"ל וב-1978 נבחר לראש הוועד. בתפקידו זה פעל לניתוק היישוב ממועצת חבל יבנה והפיכתו למועצה מקומית, מהלך אשר נשא פרי כאשר ב-6 באוגוסט 1981 הכריז שר הפנים יוסף בורג על בני עי"ש כמועצה מקומית. שוקר נבחר לראש המועצה. כיהן בתפקיד עד שנת 1986.

לאחר מכן למד במכללה לביטוח והחל לעבוד כסוכן ביטוח, באותה תקופה שימש כיועץ לשר אבנר חי שאקי בעת שהיה שר בלי תיק ושר הדתות. במקביל המשיך בפעילות ציבורית, וכיהן כסגן יו"ר וכגזבר בארגון ההורים הארצי, כיו"ר בהתנדבות של עמותת "אחו"ת - איכות חיים ותרבות" המסייעת לנזקקים בבני עי"ש וכגזבר עמותת שרשרת הדורות של יהודי תימן. בסוף שנות ה-80 ותחילת שנות ה-90 עמד בראש "הוועד להצלת יהודי תימן" שפעל להעלאתם של שארית יהודי תימן ארצה, משום שלטענתו נשקפה סכנה לחייהם בתימן. בין השאר נסע לארצות הברית, שם פעל בשיתוף פעולה עם פרופ' חיים טוויל לצורך כך.

בשנת ה'תשס"ב זכה באות יקיר בני עי"ש.

נפטר ב-22 בפברואר 2026. היה נשוי לנעמי, אב לשני בנים ושתי בנות.

ספרו
ב-2025 יצא לאור ספרו "היהודי האחרון בנג'ראן" המספר את סיפור חייו וסיפורה של קהילת יהודי נג'ראן.

קישורים חיצוניים
 הסיפור של דוד שוקר שתועד במסגרת מיזם רואים את הקולות, 7 בספטמבר 2023

 מערב הסעודית לישראל - סיפורו של דוד שוקר, באתר "הקשר הרב דורי": פרק א - עוד לא תמו כל פלאיך; פרק ב - המסע מנג'ראן שבערב הסעודית לישראל – העלייה לישראל; פרק ג - החיים במעברה; פרק ד - פיגוע בכפר חב"ד בשנת 1956; פרק ה - ממעברת מסמייה לבני עי"ש; פרק ו - משלח יד ועבודה ציבורית; פרק ז - פעילות ציבורית; פרק ח - משפחה

הערות שוליים

קטגוריה:ראשי מועצות מקומיות בישראל
קטגוריה:בני עי"ש
קטגוריה:עולים בשנות ה-1950
קטגוריה:פעילי עלייה
קטגוריה:חברי גרעיני נח"ל
קטגוריה:חיילי צה"ל במלחמת ששת הימים
קטגוריה:חיילי צה"ל במלחמת ההתשה
קטגוריה:חיילי צה"ל במלחמת יום הכיפורים
קטגוריה:יושבי ראש ונשיאי עמותות
קטגוריה:סוכני ביטוח ישראלים
קטגוריה:יועצים פוליטיים ישראלים
קטגוריה:ראשי רשויות מקומיות מטעם המפד"ל
קטגוריה:כותבי אוטוביוגרפיה ישראלים
קטגוריה:ישראלים שנולדו ב-1944
קטגוריה:ישראלים שנפטרו ב-2026